Predkladacia správa

Cieľom programu INTERREG III A, ktorý po vstupe Slovenska do Európskej únie nahradzuje doterajší program cezhraničnej spolupráce PHARE CBC je vytvoriť podmienky pre zbližovanie ľudí na základe spoločných projektov v prihraničných oblastiach Slovenska. Pritom ide o  zlepšenie cezhraničnej spolupráce medzi susednými krajinami  so zameraním na rozvoj ekonomických a sociálnych centier prostredníctvom spoločných stratégií udržateľného územného rozvoja. 
V rámci programu PHARE CBC bolo pre  Slovenskú republiku v rámci Finančných memoránd ročne vyčlenených spolu 12 mil. EUR, z toho pre program Slovensko-Rakúsko 6 mil EUR, program Slovensko-Poľsko 4 mil. EUR a Slovensko-Maďarsko 2 mil. EUR. V relácii voči Českej republike bol program PHARE CBC implementovaný iba  v roku 1999 formou tzv. Spoločného fondu malých projektov. Európska komisia (EK) vzhľadom na  nadštandardné vzťahy financovanie uvedeného programu v ďalších rokoch pozastavila
 Európska komisia nariadila  v marci 2003 riadiacim orgánom programu INTERREG III A, aby v partnerskej  spolupráci so susednými krajinami   vypracovali strategické dokumenty tzv. "Program Iniciatívy spoločenstva (CIP)“ resp. pre reláciu Slovensko – Maďarsko – Ukrajina  obdobný dokument tzv. Program susedstva – Neighbourhood- (NP), ktoré majú popisovať  priority a opatrenia pre program ako aj jeho inštitucionálne zabezpečenie. 

Celková finančná alokácia pre programy INTERREG III A na  prechodné obdobie 2004- 2006 predstavuje sumu  41,46 MEUR v bežných cenách. Z toho 33,17 mil. EUR je krytých z Európskeho fondu pre regionálny rozvoj, zvyšok predstavuje národné spolufinancovanie
Z uvedeného vyplýva, že program INTERREG III A má v ročnom vyjadrení k dispozícii približne rovnaký objem finančných prostriedkov ako jeho predchodca PHARE CBC. 

SR má pre jednotlivé hraničné programy v rámci INTERREG-u na  obdobie rokov 2004- 2006 k dispozícii nasledovné finančné alokácie :

Slovensko – Česká republika:        ERDF: 4,67  MEUR+ 25%  spolufinancovanie SR
                                                                                                                                                                                                                       
Rakúsko –Slovensko:                         ERDF: 9,5   MEUR + 25%  spolufinancovanie SR                                                                                                                                                       
POľSKO–Slovensko:                             ERDF : 9,5  MEUR + 25 % spolufinancovanie SR                                                                                                                                                                                                                                                                                                
Maďarsko–SLovensko–Ukrajina : ERDF : 9,5  MEUR + 25% spolufinancovanie SR

Poznamenávame, že zo štyroch hore uvedených programov vykonáva Slovenská republika funkciu tzv. Riadiaceho a Platobného orgánu v relácii voči Českej republike, v zostávajúcich troch programoch sú funkciou spomenutých orgánov poverené susedné štáty, t.j Rakúsko, Poľsko a Maďarsko. 

Programové dokumenty CIP, resp. NP sú výsledkom niekoľko mesiacov trvajúcich diskusií a konzultácií zástupcov MV RR SR ako riadiaceho orgánu s príslušnými orgánmi susedných krajín. Na tvorbe dokumentov sa podieľali významnou mierou aj predstavitelia slovenských regiónov ako aj regiónov susedných krajín. 
Programové  dokumenty boli v rokoch 2003 až 2004 spracované  bilaterálnymi (resp.trilaterálnymi ) pracovnými skupinami tzv. Task Force, ktoré všetky navrhované dokumenty konzultovali s príslušným odborom DG REGIO.  
Všetky programové dokumenty majú štruktúru určenú Európskou komisiou. Istú odchýlku predstavuje program s Rakúskom, kde Rakúsko ako „starý“ členský štát EÚ v spolupráci so Slovenskom prispôsobilo pôvodný programový dokument tzv. JPD z roku 2001 podmienkam INTERREG-u.
Návrhy dokumentov CIP, resp. NP boli v súlade s časovým harmonogramom, ktorý stanovila EK oficiálne odoslané do Bruselu koncom septembra 2003 (pre programy s Českom a Poľskom), resp. v polovici októbra 2003 (pre program s Rakúskom  a pre program susedstva s Maďarskom a Ukrajinou). Spomínaný harmonogram predpokladal, že EK vykoná so zúčastnenými krajinami negociácie tak, že dokumenty budú môcť byť schválené v máji 2004.Uvedený harmonogram sa nie z viny zúčastnených krajín nedodržal, EK odôvodnila vzniklé meškanie nedostatkom svojich administratívnych kapacít pre zvládnutie spolu 27 novopripravovaných programov. 

 - Programový dokument CIP – Program Iniciatívy Spoločenstva Interrreg III A Slovenská republika – Česká republika bol schválený Európskou komisiou dňa   21. 10. 2004.
- Programový dokument CIP – Program Iniciatívy Spoločenstva Interrreg III A Rakúsko - Slovenská republika republika bol schválený Európskou komisiou dňa   15.11. 2004.
 - Programový dokument CIP Poľsko-Slovenská republika bol v EK schválený   taktiež dňa 15.11.2004.
 - Schválenie programu susedstva NP Maďarsko-Slovenská republika-Ukrajina sa oneskorilo vzhľadom na špecifičnosť tohto trilaterálneho programu, ktorý kombinuje prvky INTERREG-u s programom TACIS platným pre Ukrajinu. Podľa informácie DG REGIO z 29.11.2004 možno však očakávať  súhlasné stanovisko EK k dokumentu v krátkom čase.

Výzva na predkladanie žiadostí pre Program INTERREG III A Slovenská republika – Česká republika bola uverejnená  štandardným spôsobom dňa 28. 10. 2004. Vyhlásenie výzvy pre Program INTERREG IIIA Rakúsko - Slovenská republika bolo zverejnené dňa 24.11.2004. V januári 2005 bude vyhlásená  výzva na predkladanie projektov pre program INTERREG III A Poľsko-Slovenská republika, rovnako v tomto období sa predpokladá  vyhlásenie výzvy pre program susedstva Maďarsko-Slovenská republika-Ukrajina.

Predkladaná informácia   pozostáva zo 4 programových dokumentov:

CIP  Slovenská republika-Česká republika
CIP  Rakúska republika-Slovenská republika
CIP Poľská republika-Slovenská republika
NP - Program susedstva  Maďarsko -Slovensko-Ukrajina 

Tieto dokumenty predstavujú základný rámec pre úspešnú implementáciu programu INTERREG III A v Slovenskej republike.